SL Uradni list Evropske unije L 197/31

ODLOČBA KOMISIJE

z dne 27. julija 2005

o odstopanju od Sklepa Sveta 2001/822/ES glede pravil o poreklu mesa pokrovač vrste Placopecten magellanicus s Saint-Pierra in Miquelona

(notificirano pod dokumentarno številko K(2005) 2819)

(2005/578/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Sklepa Sveta 2001/822/ES z dne 27. novembra 2001 o pridružitvi čezmorskih držav in ozemelj Evropski skupnosti (1) in zlasti člena 37 Priloge III k Sklepu,

ob upoštevanju naslednjega:

(1) Saint-Pierre in Miquelon sta 27. aprila 2005 zahtevala sedemletno odstopanje od pravil o poreklu iz Priloge III k Sklepu 2001/822/ES glede letne količine 250 ton mesa pokrovač vrste Placopecten magellanicus, svežega ali zamrznjenega, izvoženega s Saint-Pierra in Miquelona.

(2) Zahtevek Saint-Pierra in Miquelona temelji na eni strani na zaostanku pri uvajanju gojenja zadevnih školjk v zalivu Miquelon in na drugi strani na dejstvu, da večina lokalne proizvodnje temelji na ikrah, uvoženih iz Kanade. Ikre, neprečiščene pokrovače in meso pokrovač, uvoženi iz Kanade, bodo začasno nadomestili obseg dobave neprečiščenih pokrovač, ki jih lokalni predelovalni industriji primanjkuje.

(3) Zahtevano odstopanje je upravičeno na podlagi Priloge III k Sklepu 2001/822/ES in zlasti na podlagi člena 37(1) Sklepa, še posebej glede na razvoj obstoječe industrije na Saint-Pierru in Miquelonu. Odstopanje je nujno za ohranitev delovanja zadevnega obrata, ki zaposluje precejšnje število ljudi. Ob upoštevanju določenih pogojev glede količin, nadzora in trajanja odstopanje ne bi povzročalo večje škode uveljavljeni industriji Skupnosti ali ene ali več držav članic.

(4) Zato se mora odobriti odstopanje za določene količine mesa pokrovač vrste Placopecten magellanicus, predelanega na Saint-Pierru in Miquelonu in uvoženega v Skupnost.

(5) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (2) določa pravila za upravljanje tarifnih kvot. Ta pravila se morajo uporabljati smiselno pri upravljanju s količinami, v zvezi s katerimi se odobri zadevno odstopanje.

(6) Dne 31. decembra 2011 preneha veljati Sklep 2001/822/ES, zato je treba uvesti ustrezno določbo, s katero bi zagotovili veljavnost odstopanja po 31. decembru 2011, če bi bil pred tem datumom sprejet nov sklep o pridružitvi čezmorskih držav in ozemelj Skupnosti ali če bi bila veljavnost Sklepa 2001/822/ES podaljšana.

(7) Ukrepi, predvideni v tej odločbi, so v skladu z mnenjem Odbora za carinski zakonik –

SPREJELA NASLEDNJO ODLOČBO:

Člen 1

Z odstopanjem od določb iz Priloge III k Sklepu 2001/822/ES se za sveže in zamrznjeno meso pokrovač vrste Placopecten magellanicus, predelano na Saint-Pierru in Miquelonu ter uvrščeno pod oznako KN 0307 in opisano v Prilogi, šteje, da ima poreklo s Saint-Pierra in Miquelona, kjer se ga v skladu s pogoji te določbe pridobi iz iker, neprečiščenih pokrovač in mesa pokrovač vrste Placopecten magellanicus brez porekla.

Člen 2

Odstopanje iz člena 1 se uporablja za količine, ki bodo uvožene s Saint-Pierra in Miquelona v Skupnost v obdobju od 1. avgusta 2005 do 31. julija 2012, in so prikazane v Prilogi.

Člen 3

Členi 308a, 308b in 308c Uredbe (EGS) št. 2454/93 o upravljanju tarifnih kvot se smiselno uporabljajo za upravljanje količin iz Priloge.

Člen 4

1. Carinski organi Saint-Pierra in Miquelona sprejmejo potrebne ukrepe za izvajanje količinskih pregledov pri izvozu izdelkov iz člena 1. Zato vsa potrdila, ki jih izdajo v skladu s to odločbo, vsebujejo sklic nanjo.

2. Pristojni organi Saint-Pierra in Miquelona vsake tri mesece posredujejo Komisiji poročilo o količinah, za katere so bila v skladu s to odločbo izdana potrdila o gibanju blaga EUR.1, in zaporedne številke omenjenih potrdil.

Člen 5

Polje 7 potrdil EUR.1, izdanih v skladu s to odločbo, vsebuje eno od naslednjih navedb:

— „Derogation – Commission Decision 2005/578/EC“,

— „Dérogation – Décision 2005/578/CE de la Commission“

Člen 6

Ta odločba se uporablja od 1. avgusta 2005 do 31. decembra 2011.

V primeru sprejetja nove preferencialne sheme, ki bi nadomestila Sklep 2001/822/ES po 31. decembru 2011, se ta odločba uporablja vse do konca te nove sheme, vendar ne po 31. juliju 2012.

Člen 7

Ta odločba je naslovljena na države članice.

V Bruslju, 27. julija 2005 Za Komisijo László KOVÁCS Član Komisije

(1) UL L 314, 30.11.2001, str. 1.

(2) UL L 253, 11.10.1993, str. 1. Uredba, kakor je bila nazadnje spremenjena z Uredbo (ES) št. 883/2005 (UL L 148, 11.6.2005, str. 5).